রাজশাহীর কনসার্ট ঘিরে নানা প্রশ্ন
মাদকের বিরুদ্ধে জনসচেতনতা গড়ে তুলতে রাজশাহীতে শুক্রবার আয়োজিত কনসার্ট ঘিরে নানা অব্যবস্থাপনার অভিযোগ উঠেছে। যেসব শিল্পীদের আনার প্রতিশ্রুতি দিয়ে টিকিট বিক্রি করা হয়েছিল আনা হয়নি তাদেরও। শুক্রবার বিকাল ৪টায় অনুষ্ঠান শুরুর কথা থাকলেও শুরু হয়েছে সন্ধ্যা সাড়ে ৬টায়। মাদকবিরোধী কনসার্টে অনেককেই সিগারেট ফুঁকতে দেখা গেছে। এসব অভিযোগ সম্পর্কে জানতে চাওয়ায় আয়োজক কমিটির সদস্যরা সাংবাদিকদের ওপরও চড়াও হন। অধিদফতরের সঙ্গে ছিল ‘চ্যানেল লাইভ এন্টারটেইনমেন্ট’ নামে একটি প্রতিষ্ঠান। সারা দেশে মাদকবিরোধী অভিযানের অংশ হিসেবে এ কনসার্টের আয়োজন করা হয়েছে।







কনসার্টের জন্য দুই ক্যাটাগরিতে টিকিট বিক্রি করা হয়। চেয়ার ২০০ টাকা, গ্যালারি ১০০ টাকা। কনসার্টে ইমরান, কণা ও মিলার মতো জনপ্রিয় কণ্ঠশিল্পীদের আনার প্রতিশ্রুতি দিয়ে টিকিট বিক্রি করা হলেও শেষ পর্যন্ত তাদের কাউকেই আনা হয়নি। অনেকে বলেছেন, মাদকবিরোধী জনসচেতনতামূলক কনসার্টে টিকিট কেন? অনুষ্ঠানে দর্শক সমাগম ছিল খুবই কম।




টিকিটধারীরা বিকাল ৪টার মধ্যে স্টেডিয়ামে ঢুকে অপেক্ষায় থাকেন। বেশিরভাগ টিকিট অবিক্রীত থাকায় স্টেডিয়াম ছিল ফাঁকা। শেষ পর্যন্ত সব ধরনের দর্শকের জন্য কনসার্টটি উন্মুক্ত করে দেয়া হয়। এছাড়া কনসার্টের আয়োজক মাদকদ্রব্য নিয়ন্ত্রণ অধিদফতর হলেও অতিথিদের আমন্ত্রণের জন্য যে কার্ড দেয়া হয় সেখানে আমন্ত্রক হিসেবে সিটি মেয়র এএইচএম খায়রুজ্জামান লিটনের নাম লেখা ছিল। আবার উদ্বোধক হিসেবে মেয়রের নাম প্রচার করা হলেও উদ্বোধনের সময় তিনি রাজশাহীতেই ছিলেন না।
জানা গেছে, রাজশাহীর মুক্তিযুদ্ধ স্মৃতি স্টেডিয়ামটি পরিচালনার দায়িত্বপ্রাপ্ত জেলা ক্রীড়া সংস্থাকেও অনুষ্ঠানে আমন্ত্রণ জানানো হয়নি। এ নিয়ে ক্রীড়া সংস্থার সদস্যদের মাঝেও ক্ষোভ দেখা দিয়েছে। জানতে চাইলে জেলা ক্রীড়া সংস্থার সাধারণ সম্পাদক রাফিউস সামস প্যাডি বলেন, সংস্থার কোনো সদস্যকে কার্ড দেয়া হয়নি। শুধু আমার নামে কার্ড এসেছে। আমি সেটি গ্রহণ করিনি। কনসার্ট চলাকালে ভিডিও ফুটেজ সংগ্রহ করার সময় দুটি বেসরকারি টিভি চ্যানেলের ক্যামেরাপারসনের সঙ্গে অসৌজন্যমূলক আচরণ করা হয়।
শেষ পর্যন্ত সন্ধ্যা সাড়ে ৬টার পর বেলুন ও ফেস্টুন উড়িয়ে কনসার্টের উদ্বোধন করেন মাদকদ্রব্য নিয়ন্ত্রণ অধিদফতরের পরিচালক নুরুজ্জামান শরীফ। অতিথি হিসেবে ছিলেন বিভাগীয় কার্যালয়ের অতিরিক্ত পরিচালক জাফরুল্যাহ কাজল, উপ-পরিচালক লুৎফর রহমান, আসলাম হোসেন, অতিরিক্ত জেলা প্রশাসক (সার্বিক) শরিফুল হক, রাজশাহী মহানগর পুলিশের বোয়ালিয়া জোনের অতিরিক্ত উপকমিশনার আবদুর রশিদ, জেলা পুলিশের অতিরিক্ত পুলিশ সুপার ইফতেখায়ের আলম প্রমুখ।
পরে চিত্রনায়ক ফেরদৌস, নায়িকা অপু বিশ্বাস, পপি, সঙ্গীতশিল্পী পূজা, মডেল পিয়া জান্নাতুল ও কণ্ঠশিল্পী সুজন আরিফ পারফর্ম করেন। ইমরান, কণা আর মিলা আসবেন বলে প্রচার চালানো হলেও তারা আসেননি। এসব অব্যবস্থাপনা নিয়ে জানতে চাইলে মাদকদ্রব্য নিয়ন্ত্রণ অধিদফতরের উপ-পরিচালক লুৎফর রহমান কোনো মন্তব্য করতে চাননি।

মাদকের বিরুদ্ধে জনসচেতনতা গড়ে তুলতে রাজশাহীতে শুক্রবার আয়োজিত কনসার্ট ঘিরে নানা অব্যবস্থাপনার অভিযোগ উঠেছে। যেসব শিল্পীদের আনার প্রতিশ্রুতি দিয়ে টিকিট বিক্রি করা হয়েছিল আনা হয়নি তাদেরও। শুক্রবার বিকাল ৪টায় অনুষ্ঠান শুরুর কথা থাকলেও শুরু হয়েছে সন্ধ্যা সাড়ে ৬টায়। মাদকবিরোধী কনসার্টে অনেককেই সিগারেট ফুঁকতে দেখা গেছে। এসব অভিযোগ সম্পর্কে জানতে চাওয়ায় আয়োজক কমিটির সদস্যরা সাংবাদিকদের ওপরও চড়াও হন। অধিদফতরের সঙ্গে ছিল ‘চ্যানেল লাইভ এন্টারটেইনমেন্ট’ নামে একটি প্রতিষ্ঠান। সারা দেশে মাদকবিরোধী অভিযানের অংশ হিসেবে এ কনসার্টের আয়োজন করা হয়েছে।